《庆历圣德颂》
宋代·石介

于维庆历，三年三月。
皇帝龙兴，徐出闱闥。
晨坐太极，书开阊阖。
躬揽英贤，手锄奸枿。
大声沨沨，震摇六合。
如乾之动，如雷之发。
昆虫蹢躅，妖怪藏灭。
同明道初，天地嘉吉。
初闻皇帝，戚然言曰：
予父予祖，付予太业。
予恐失坠，实赖辅弼。
汝得象殊，重慎徽密。
君相予久，予嘉君伐。
君仍相予，笙镛斯协。
昌朝儒者，学问刻洽。
与予论政，傅以经术。
汝贰二相，庶绩咸秩。
惟汝仲淹，汝诚予察。
太后乘势，汤沸火热。
汝时小臣，危言嶪嶪。
为予司谏，正予门闃。
为予京兆，堲予谗说。
赋叛于夏，为予式遏。
六月酷日，大冬积雪，
汝暑汝寒，同于士卒。
予闻辛酸，汝不告乏。
予晚得弼，予心弼悦。
弼每见予，无有私谒。
以道辅予，弼言深切。
予不尧舜，弼自笞罚。
谏官一年，奏疏满箧。
侍从周岁，忠力尽竭。
契丹亡义，檮杌饕餮。
敢侮大国，其辞慢悖。
弼将予命，不畏不慑。
卒复旧好，民得食褐。
沙碛万里，死生一节。
视弼之肤，霜剥风裂。
观弼之心，鍊金锻铁。
宠名大官，以酬劳渴。
弼辞不受，其志莫夺。
惟仲淹弼，一{夔去艹}一契。
天实赍予，予其敢忽。
并来弼予，民无瘥札。
曰衍汝来，汝予黄发。
事予二纪，毛秃齿豁。
心如一兮，率履弗越。
遂长枢符，兵政毋蹶。
予早识琦，琦有奇骨。
其哭魁櫑，岂视扂楔。
其人浑朴，不施剞劂。
可属大事，敦厚如勃。
琦汝副衍，知人予哲。
惟修惟靖，立朝巘巘。
言论磥砢，忠诚特达。
禄微身贱，其志不怯。
赏诋大臣，亟遭贬黜。
万里归来，刚气不折。
屡进直言，以补予阙。
素相之后，含忠履洁。
昔为御史，几叩予榻。
至今谏疏，在予箱匣。
襄虽小臣，名闻予彻。
亦尝献言，箴予之失。
刚守粹慤，与修俦匹。
并为谏官，正色在列。
予过汝言，无钳汝舌。
皇帝明圣，忠邪辨别。
举擢俊良，扫除妖魃。
众贤之进，如茅斯拨。
大奸之去，如距斯脱。
上倚辅弼，司予调燮。
下赖谏诤，维予纪法。
左右正人，无有邪孽。
予望太平，日不逾浃。
皇帝嗣位，二十二年。
神武不杀，其默如渊。
圣人不测，其动如天。
赏罚在予，不失其槿。
恭已南面，退奸进贤。
知贤不易，非明不得。
去邪惟难，惟断乃克。
明则不贰，断则不惑。
既明且断，惟皇之惑。
群下踧踖，重足屏息。
交相告语，曰惟正直。
毋作侧僻，皇帝汝殛。
诸侯危栗，坠玉失舄。
交相告语，皇帝神明。
四时朝觐，谨修臣职。
四夷走马，坠镫遗策。
交相告语，皇帝神武。
解兵修贡，永为属国。
皇帝一举，群臣慑焉。
诸候畏焉，四夷服焉。

作者简介：石介（1005-1045）字守道，一字公操。兖州奉符（今山东省泰安市岱岳区徂徕镇桥沟村）人。北宋初学者，思想家。宋理学先驱。曾创建泰山书院、徂徕书院，以《易》、《春秋》教授诸生，“重义理，不由注疏之说”，开宋明理学之先声。世称徂徕先生。“泰山学派”创始人。关于“理”、“气”、“道统”、“文道”等论对“二程”、朱熹等影响甚大。从儒家立场反对佛教、道教、标榜王权，为宋初加强中央集权提供论据。主张文章必须为儒家的道统服务。曾作《怪说》等文，抨击宋初浮华文风。著有《徂徕集》二十卷。